Parken ved Marselisborg Hospital, MarselisborgCentret, bliver omdannet til lege- og motionspark for folk under genoptræning - og alle andre århusianere.

Annonce

En legepark til 45 millioner kroner, der står klar i 2019. Intet mindre.

Det er, hvad MarselisborgCentrets grønne græsplæner bliver lavet om til, efter A. P. Møller og Hustru Chastine Mc-Kinney Møllers Fond til almene Formaal skyder de sidste 10 millioner kroner i projektet.

Fonden donerer 10 millioner kroner til den nye bypark i Aarhus tæt ved Harald Jensens Plads, hvor 15.000 mennesker bor indenfor en radius af kun 500 meter fra den nye bypark.

Parken bliver både for brugere af rehabiliteringscentret, MarselisborgCentret, og helt almindelige århusianere, som kan kaste sig ud i de mange muligheder. RealDania har allerede støttet den kommende bypark med 15 millioner kroner.

Med donationen fra A.P. Møller er den nye bypark ved MarselisborgCentret nu sikret finansiering. Det betyder samtidig farvel til overskydende regnvand og goddag til sundhedsfremmende samvær midt i Aarhus, hedder det i en pressemeddelelse fra Region Midt, der ejer MarselisborgCentret, der fungerer som blandt andet hospital for køns- og infektionssygdomme, er i dag hovedsageligt center for genoptræning.

I parken skal alle kunne mødes og nyde de grønne omgivelser, og her skal de også kunne lege, motionere og træne på forskellig vis. Samtidig skal området kunne håndtere store regnmængder - noget, som med klimaforandringerne er en stadig større udfordring for byerne.

»Projektet er nyskabende. Ingen andre parker kombinerer klimatilpasning og rehabilitering. Samtidig er det et forbilledligt eksempel på samarbejde på tværs af offentlige myndigheder,« siger regionsrådsformand Bent Hansen (S), Region Midtjylland.

Rådmand Jette Skive (DF), Sundhed og Omsorg i Aarhus, er også klar til at hylde den gode nyhed.

»Brugerne af centret og borgerne vil opleve en helt anderledes park, som vi ikke har set før. Hver især vil vi alle kunne bruge parken på vores egne præmisser, ligegyldigt om vi så er i genoptræning efter en hjerneskade eller efter en korsbåndsoperation, eller du er barn, bor lige om hjørnet og vil lege på den interaktive legeplads med din bedstemor,« siger Jette Skive lige som borgmester Jacob Bundsgaard (S) ser store perspektiver.

»Visionen er, at hverken sygdom, handicap eller sociale problemer skal sætte grænser. Kan man tænke sig, at en borger i kørestol kan tage en gyngetur? Eller at en dement borger går en tur langs et vandløb i bymidten? Ja, det er nogle af målene, og jeg glæder mig til at se planerne udfolde sig i virkeligheden,« siger Jacob Bundsgaard.

Rådgivningsfirmaet Bascon er valgt som rådgiver og skal gennemføre det udbud, der i løbet af efteråret vil afklare, hvem der skal etablere parken. Planen er, at gravemaskinerne går i gang efteråret 2017, så parken kan stå færdig med udgangen af 2019.